axis mundi
Store norske leksikon,Religion og filosofi,Religionsvitenskap
Axis mundi er en religiøs forestilling om at det finnes en vertikal forbindelse i verdens midtpunkt mellom de ulike kosmiske nivåene (underverdenen, Jorden og himmelen). Axis mundi – verdensaksen – representerer en kommunikasjonslinje mellom disse nivåene. En sjaman kan for eksempel tenkes å foreta sine reiser til himmelen eller underverdenen langs axis mundi. Axis mundi anses som hellig.
Selve begrepet axis mundi er latin, og betyr «verdens akse». I komparativ religionsvitenskap har begrepet blitt brukt som et samlebegrep og i forbindelse med ulike religiøse tradisjoner. Det er altså et fagbegrep, og ikke et uttrykk som vanligvis brukes i religiøs sammenheng.I flere religiøse tradisjoner tenkes verden å ha blitt skapt med utgangspunkt i axis mundi, gjerne fremstilt som et «urmenneske», et «urhav» eller en kaotisk «urmaterie». I egyptisk mytologi blir solguden Ra løftet opp av urhavet Nun ved verdens skapelse. I de hinduiske Vedaene blir det beskrevet hvordan urmennesket Purusha blir partert ved verdens skapelse.Ulike symboler kan representere axis mundi, både i ritualer, i myter og i arkitektur og kunst. Et eksempel er verdenstreet Yggdrasil i norrøn mytologi. Et annet eksempel er en stige, et tau, lysstrålen fra ljoren i taket. Svært ofte er et hellig fjell oppfattet som axis mundi; fjellet kan være reelt eksisterende (for eksempel Kailasha-fjellet i det vestlige Tibet) eller rent mytisk-kosmologisk (for eksempel Sumeru i indisk kosmologi). Også byer, kirker, templer eller palasser kan fungere som axis mundi. Les mer i Store norske leksikon religion religionsvitenskap skapelsesmyter